Predkladacia správa

Uznesenie vlády SR č. 1067/2000 uložilo v bode B.5. predložiť na rokovanie vlády SR hodnotiacu správu o príprave kontraktov spolu s návrhom ďalších krokov s predĺženým termínom plnenia.

Systém kontraktov sa uplatňuje na vymedzenie vzťahov medzi ústrednými orgánmi štátnej správy a nimi priamo riadenými rozpočtovými a príspevkovými organizáciami  a umožňuje riadenie a rozpočtovanie podľa aktivít. Kontrakty sú verejne prístupné a ich plnenie sa môže verejne kontrolovať, čo smeruje k posilneniu zodpovednosti ústredných orgánov a organizácií voči externému prostrediu.

Medzi hlavné nedostatky v obsahu kontraktov na rok 2002 patria najmä: nepresné vymedzenie činností/ úloh, ktoré má organizácia vykonávať, chýbajúce/nepresné priradenie finančných prostriedkov k zadaným úlohám/činnostiam, chýbajúce/nepresné uvedenie parametrov (charakteristík) realizovaných činností a chýbajúce rozlíšenie zdrojov, z akých sa financujú jednotlivé činnosti (najmä pri príspevkových organizáciách). 

Systém kontraktov, schválený v roku 2000, je v myšlienkovo a obsahovo blízky viacerým novým trendom vo finančnom riadení verejnej správy (napr. programovému rozpočtovaniu), zameriava sa však výlučne na vzťah (rozpočtový a plánovací) ústredného orgánu a podriadenej organizácie, resp. aj vnútorných vzťahov v rámci organizácie. V záujme čo najnižšej administratívnej náročnosti je preto potrebné systém kontraktov dôsledne adaptovať najmä na systém programového rozpočtovania. 

Na základe uvedených údajov navrhujeme, aby bol vypracovaný návrh opatrení na adaptáciu systému kontraktov v štátnej správe na systém programového rozpočtovania. Takisto považujeme za potrebné pre úspešné fungovanie kontraktov, vypracovať podrobnejšiu metodiku s príkladmi z praxe, ktorá upraví ich prípravu a obsah. Úlohu pripraviť takýto materiál má podpredseda vlády pre ekonomiku v spolupráci s ministrom financií.

Predkladaný materiál nezakladá finančné, ekonomické, environmentálne vplyvy ani vplyvy na zamestnanosť.